勢如破竹 戴圖理堅蘭再奪G1
2024年04月15日 10:37
東網電視
更多新聞短片
戴圖理喺美國贏一級賽。(圖片:Getty Images)
戴圖理自去年底轉戰美國,依然成為矚目焦點,繼對上一個周末,聖雅尼塔締造一日直落贏6場佳績,追平當地頂級騎師柏列特2021年所締造舊紀錄,上周末於堅蘭又再拿下重頭戲G1珍妮威利錦標(Jenny Wiley Stakes),首次於該馬場贏一級賽。
對於現年53歲嘅戴圖理,今年美國發展風采依然,而喺今場由4歲或以上雌馬參戰嘅一級賽,10駒參戰賽事中,佢就策騎由白偉賢訓練嘅「美女深藏」(Beaute Cachee)爆冷贏馬,擊退佢嘅老對手布宜學,後者夥拍藍營馬匹English Rose,於個半馬位之後得亞,奧天誠策騎Didia跑第3名。
戴圖理表示3個星期後舉行嘅肯塔基打吡,係佢美國策騎最嚮往嘅G1榮耀,唯一參加嘅一次已經係2000年,佢好希望能夠搵到實力坐騎,能夠贏番一屆。
對於會否今夏返回英國各大賽期客串,戴圖理就表示可能性唔高,屆時將會喺德爾馬同沙拉托加賽期上陣,而佢喺美國獲發3年工作證,暫時佢唔會再有掛靴念頭,將會專注於當地嘅策騎事業。